b'\n_START_ARTICLE_\nSteyr GB\n_START_SECTION_\nZgodovina in ustroj pi\xc5\xa1tole\n_START_PARAGRAPH_\nPi\xc5\xa1tolo so za\xc4\x8deli razvijati v za\xc4\x8detku sedemdesetih let 20. stoletja kot nadomestilo za zastareli slu\xc5\xbebeni pi\xc5\xa1toli Walther P38 ter Browning High Power._NEWLINE_Prva pi\xc5\xa1tola je lu\xc4\x8d sveta ugledala leta 1974 pod oznako PI-18, leta 1981 pa je dobila kasnej\xc5\xa1o podobo in novo ime, GB. Med letoma 1974 in 1988 so skupaj izdelali med 15.000 in 20.000 pi\xc5\xa1tol obeh tipov._NEWLINE_Pi\xc5\xa1tola deluje na zanimivem principu zadr\xc5\xbeevanja zaklepa s pomo\xc4\x8djo dela smodni\xc5\xa1kih plinov. Tako del smodni\xc5\xa1kih plinov zapusti cev \xc5\xbee na sredini ter s svojo silo v posebni komori zadr\xc5\xbei vzmet, ki na vodilu skrbi za vra\xc4\x8danje zaklepa v prednji polo\xc5\xbeaj. Spro\xc5\xbeilec ima dvojno delovanje, pi\xc5\xa1tola pa ima na koncu zaklepi\xc5\xa1\xc4\x8da vzvod za varno spu\xc5\xa1\xc4\x8danje kladivca (\xc2\xbbdekoker\xc2\xab). Poligonalna cev je trdo kromirana in fiksirana na ogrodje pi\xc5\xa1tole, ki je skupaj z zaklepi\xc5\xa1\xc4\x8dem izdelano iz visoko kakovostnega ogljikovega jekla._NEWLINE_Trito\xc4\x8dkovni odprti klasi\xc4\x8dni merki so nenastavljivi, ve\xc4\x8dina pi\xc5\xa1tol pa je imela plasti\xc4\x8dne obloge ro\xc4\x8daja._NEWLINE_Kljub izredni natan\xc4\x8dnosti in zanesljivosti ta pi\xc5\xa1tola ni bila izbrana za slu\xc5\xbebeno oro\xc5\xbeje Avstrijske vojske in Kopenske vojske ZDA. V Avstriji je zmagal Glock 17, v ZDA pa Beretta M-92 FS.'